title: 2014/533/ES: Eiropas Centrālās bankas Lēmums ( 2014. gada 13. augusts ), ar kuru nosaka, ka TARGET2 ir sistēmiski nozīmīga maksājumu sistēma saskaņā ar Regulu (ES) Nr. 795/2014 par sistēmiski nozīmīgu maksājumu sistēmu pārraudzību (ECB/2014/35)

text:
               20.8.2014

               LV

               Eiropas Savienības Oficiālais Vēstnesis

               L 245/5

         EIROPAS CENTRĀLĀS BANKAS LĒMUMS
   (2014. gada 13. augusts),
   ar kuru nosaka, ka TARGET2 ir sistēmiski nozīmīga maksājumu sistēma saskaņā ar Regulu (ES) Nr. 795/2014 par sistēmiski nozīmīgu maksājumu sistēmu pārraudzību

      (ECB/2014/35)

      (2014/533/ES)

   EIROPAS CENTRĀLĀS BANKAS PADOME,
   ņemot vērā Līgumu par Eiropas Savienības darbību un jo īpaši tā 127. panta 2. punktu,
   ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 3.1. pantu, 22. pantu un 34.1. panta pirmo ievilkumu,
   ņemot vērā Eiropas Centrālās bankas 2014. gada 3. jūlija Regulu (ES) Nr. 795/2014 par sistēmiski nozīmīgu maksājumu sistēmu pārraudzību (ECB/2014/28) (1) un jo īpaši tās 1. panta 2. punktu un 1. panta 3. punktu,
   tā kā:

               (1)

               Līguma 127. panta 2. punkta ceturtais ievilkums un Eiropas Centrālo banku sistēmas un Eiropas Centrālās bankas Statūtu (turpmāk – “ECBS Statūti”) 3.1. panta ceturtais ievilkums pilnvaro Eurosistēmu veicināt norēķinu sistēmu raitu darbību.

               (2)

               Eurosistēma maksājumu sistēmu raitu darbību cita starpā veicina, veicot pārraudzību.

               (3)

               Eiropas Centrālā banka (ECB) ar Regulu (ES) Nr. 795/2014 (ECB/2014/28) ieviesusi finanšu tirgus infrastruktūru principus, kurus izstrādājusi Starptautisko norēķinu bankas (SNB) Maksājumu un norēķinu sistēmu komiteja (Committee on Payment and Settlement Systems; CPSS) un Starptautiskās Vērtspapīru komisiju organizācijas Tehniskā komiteja (Technical Committee of the International Organization of Securities Commission's; IOSCO) (turpmāk – “CPSS-IOSCO principi”) un kuri saskaņo un nostiprina esošos starptautiskos pārraudzības standartus, kas cita starpā attiecas uz sistēmiski nozīmīgām maksājumu sistēmām (SNMS).

               (4)

               Lai veiktu maksājumu sistēmas noteikšanu saskaņā ar Regulas (ES) Nr. 795/2014 (ECB/2014/28) 1. panta 2. punktu, ECB Padome apliecina, ka izpildīts Regulas (ES) Nr. 795/2014 (ECB/2014/28) 1. panta 3. punkta a) apakšpunktā minētais kritērijs, kā arī izpildīti divi no četriem Regulas (ES) Nr. 795/2014 (ECB/2014/28) 1. panta 3. punkta b) apakšpunktā minētajiem kritērijiem, kā tas aprakstīts šā lēmuma pielikumā. Šā lēmuma pamatā esošajā pārbaudē izmantoti publiski pieejamie dati par 2012. kalendāra gadu kopā ar atbildēm uz ECB apsekojumiem.

               (5)

               Saskaņā ar Pamatnostādni ECB/2012/27 (2) ir decentralizēta struktūra, kurā savstarpēji saistītas dažādas maksājumu sistēmas. TARGET2 komponentsistēmas ir pēc iespējas vairāk saskaņotas, izņemot gadījumus, kuros ierobežojumus nosaka nacionālie tiesību akti. TARGET2 izmanto vienotu tehnisko platformu jeb Vienoto platformu. Galīgā kompetence attiecībā uz TARGET2 un tās darbības nodrošināšanu ir ECB Padomei, šai pārvaldes kārtībai atspoguļojoties TARGET2 komponentsistēmu pārraudzībā,

         IR PIEŅĒMUSI ŠO LĒMUMU.
   1. pants
   Definīcijas
   Šajā lēmumā termini lietoti tādā nozīmē, kāda tiem ir Regulā (ES) Nr. 795/2014 (ECB/2014/28).
   2. pants
   SNMS un SNMS operatora noteikšana
   1.   TARGET2 komponentsistēmas, kuras atbilst Regulas (ES) Nr. 795/2014 (ECB/2014/28) 1. panta 3. punkta a) apakšpunkta kritērijam, visas kopā tiek noteiktas par sistēmiski nozīmīgu maksājumu sistēmu Regulas (ES) Nr. 795/2014 (ECB/2014/28) nolūkiem.
   2.   Šā panta 1. punktā minēto TARGET2 komponentsistēmu operatori nodrošina Regulas (ES) Nr. 795/2014 (ECB/2014/28) 3.–21. pantā izklāstīto prasību ievērošanu.
   3. pants
   Kompetentā iestāde
   ECB ir TARGET2 pārraudzības kompetentā iestāde.
   4. pants
   Stāšanās spēkā
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Frankfurtē pie Mainas, 2014. gada 13. augustā

            ECB prezidents

         Mario DRAGHI

      (1)  OV L 217, 23.7.2014., 16. lpp.

      (2)  Pamatnostādne ECB/2012/27 (2012. gada 5. decembris) par Eiropas automatizēto reālā laika bruto norēķinu sistēmu (TARGET2) (OV L 30, 30.1.2013., 1. lpp.).

      PIELIKUMS
      Eiropas automatizētā reālā laika bruto norēķinu sistēmas (TARGET2), kuras operatore ir Eurosistēma, atbilstība Regulas (ES) Nr. 795/2014 (ECB/2014/28) 1. panta 3. punktā noteiktajiem kritērijiem

                  Kritērijs

                  TARGET2

                              a)

                              Par to kā par sistēmu saskaņā ar Eiropas Parlamenta un Padomes Direktīvu 98/26/EK (1) var paziņot dalībvalsts, kuras valūta ir euro, vai tās operators ir reģistrēts eurozonā

                     TARGET2 komponentsistēmas, par kurām kā par sistēmām saskaņā ar Direktīvu 98/26/EK paziņojušas dalībvalstis, kuru valūta ir euro:

                              —

                              TARGET2-OeNB

                              —

                              TARGET2-BE

                              —

                              TARGET2-CY

                              —

                              TARGET2-Eesti

                              —

                              TARGET2-Suomen Pankki-järjestelmä

                              —

                              TARGET2-Banque de France

                              —

                              TARGET2-BBk

                              —

                              TARGET2-ECB

                              —

                              TARGET2-GR

                              —

                              TARGET2-Ireland

                              —

                              TARGET2-Banca d'Italia

                              —

                              TARGET2-Latvija

                              —

                              TARGET2-LU

                              —

                              TARGET2 Malta

                              —

                              TARGET2-NL

                              —

                              TARGET2-PT

                              —

                              TARGET2-Banco de España (TARGET2-BE)

                              —

                              TARGET2-SK

                              —

                              TARGET2-Slovenija

                     Kritērijs izpildīts

                              b) i)

                              Apstrādāto maksājumu euro kopējā dienas vidējā vērtība pārsniedz 10 mljrd. euro

                  Apstrādāto maksājumu euro kopējā dienas vidējā vērtība: 2 777 trlj. euro

                     Kritērijs izpildīts

                              b) ii)

                              Tirgus daļa atbilst vismaz vienam no šiem kritērijiem:

                                          —

                                          15 % no euro maksājumu kopējā daudzuma; vai

                                          —

                                          5 % no euro pārrobežu maksājumu kopējā daudzuma; vai

                                          —

                                          75 % no euro maksājumu kopējā daudzuma dalībvalsts, kuras valūta ir euro, līmenī

                              b) iii)

                              Pārrobežu darbības (t. i., dalībnieki, kas reģistrēti valstī, kas nav SNMS operatora valsts, un/vai pārrobežu saiknes ar citām maksājumu sistēmām) saistītas ar piecām vai vairāk valstīm un veido vismaz 33 % no kopējā apstrādāto maksājumu euro kopējā daudzuma

                              b) iv)

                              Izmanto citu FTI norēķiniem

                     TARGET2 komponentsistēmas tiek izmantotas FTI norēķiniem

                     Kritērijs izpildīts

         (1)  Eiropas Parlamenta un Padomes 1998. gada 19. maija Direktīvu 98/26/EK par norēķinu galīgumu maksājumu un vērtspapīru norēķinu sistēmās ( OV L 166, 11.6.1998., 45. lpp.).


title: Komisijas Lēmums ( 2009. gada 22. decembris ) par Eiropas Savienības finansiālo atbalstu Kopienas references laboratorijai transmisīvo sūkļveida encefalopātiju jomā 2010. gadā (izziņots ar dokumenta numuru C(2009) 10291)

text:
               23.12.2009

               LV

               Eiropas Savienības Oficiālais Vēstnesis

               L 344/44

      KOMISIJAS LĒMUMS

   (2009. gada 22. decembris)
   par Eiropas Savienības finansiālo atbalstu Kopienas references laboratorijai transmisīvo sūkļveida encefalopātiju jomā 2010. gadā
   (izziņots ar dokumenta numuru C(2009) 10291)
   (Autentisks ir tikai teksts angļu valodā)
   (2009/1000/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (1), un jo īpaši tās 32. panta 7. punktu,
   tā kā:

               (1)

               Visas sadarbības vai references laboratorijas, kuras par tādām ir izraudzītas saskaņā ar Eiropas Savienības tiesību aktiem veterinārijas jomā un pilda pienākumus un ievēro prasības, kas noteiktas šajos tiesību aktos, var saņemt Eiropas Savienības atbalstu saskaņā ar 31. pantu Padomes 2009. gada 25. maija Lēmumā 2009/470/EK par izdevumiem veterinārijas jomā (2).

               (2)

               Komisijas 2006. gada 28. novembra Regula (EK) Nr. 1754/2006, ar ko nosaka sīki izstrādātus noteikumus par Kopienas finansiālā atbalsta piešķiršanu Kopienas references laboratorijām dzīvnieku barības, pārtikas un dzīvnieku veselības nozarē (3), paredz, ka Eiropas Savienības finansiālo atbalstu piešķir, ja efektīvi tiek īstenotas apstiprinātās darba programmas un ja atbalsta saņēmēji noteiktajos termiņos sniedz visu vajadzīgo informāciju.

               (3)

               Saskaņā ar Regulas (EK) Nr. 1754/2006 2. pantu Komisijas un Kopienas references laboratoriju savstarpējās attiecības ir noteiktas partnerattiecību nolīgumā, kuru papildina ar daudzgadu darba programmu.

               (4)

               Eiropas Parlamenta un Padomes 2001. gada 22. maija Regula (EK) Nr. 999/2001, ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai (4), norāda Veterinary Laboratories Agency, Adlstonā, Apvienotajā Karalistē, par Kopienas references laboratoriju transmisīvajām sūkļveida encefalopātijām (TSE). Tās funkcijas ir vākt un salīdzināt datus par Eiropas Savienībās veikto testu rezultātiem un iet kopsolī ar TSE uzraudzības, epidemioloģijā un profilakses sasniegumiem visā pasaulē.

               (5)

               Komisija ir novērtējusi darba programmu un atbilstošās budžeta tāmes, ko 2010. gadam iesniegusi Kopienas transmisīvo sūkļveida encefalopātiju references laboratorija. Tātad Kopienas references laboratorijai jāpiešķir Eiropas Savienības finansiālais ieguldījums, lai līdzfinansētu tās darbību, veicot funkcijas un pienākumus, kas paredzēti Regulā (EK) Nr. 882/2004 un Regulā (EK) Nr. 999/2001. Eiropas Savienības finansiālais atbalsts jāpiešķir 100 % apmērā no attiecināmajām izmaksām, kā noteikts Regulā (EK) Nr. 1754/2006.

               (6)

               Regula (EK) Nr. 1754/2006 paredz noteikumus par attiecināmiem izdevumiem attiecībā uz semināriem, kurus organizē Kopienas references laboratorijas. Tā arī nosaka finansiālā atbalsta apjomu ne vairāk kā 32 semināra dalībniekiem. Atkāpes no šā ierobežojuma saskaņā ar Regulas (EK) Nr. 1754/2006 13. panta 3. punktu var piešķirt dažām Kopienas references laboratorijām, kurām vajadzīgs atbalsts, lai nodrošinātu semināra apmeklējumu vairāk nekā 32 dalībniekiem un lai panāktu vislabākos rezultātus semināros, ko tās organizē.

               (7)

               Saskaņā ar 3. panta 2. punkta a) apakšpunktu Padomes 2005. gada 21. jūnija Regulā (EK) Nr. 1290/2005 par kopējās lauksaimniecības politikas finansēšanu (5) dzīvnieku slimību izskaušanas un kontroles programmas (veterināros pasākumus) finansē Eiropas Lauksaimniecības garantiju fonds (ELGF). Turklāt minētās regulas 13. panta otrajā daļā paredzēts, ka attiecīgi pamatotos ārkārtas gadījumos attiecībā uz pasākumiem un programmām, uz ko attiecas Padomes 1990. gada 26. jūnija Lēmums 90/424/EEK par izdevumiem veterinārijas jomā (6), fonds sedz izdevumus, kas saistīti ar dalībvalstu un ELGF atbalsta saņēmēju administratīvajām un personāla izmaksām. Finanšu kontroles nolūkos jāpiemēro Regulas (EK) Nr. 1290/2005 9.,36. un 37. pants.

               (8)

               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO LĒMUMU.
   1. pants
   1.   Eiropas Savienība piešķir finansiālu atbalstu Veterinary Laboratories Agency Adlstonā, Apvienotajā Karalistē, to funkciju un pienākumu īstenošanai, kas paredzēti Regulas (EK) Nr. 999/2001 X pielikuma B nodaļā.
   Laikposmam no 2010. gada 1. janvāra līdz 2010. gada 31. decembrim minētais finansiālais atbalsts nepārsniedz EUR 1 129 000.
   Atbilstīgi maksimālajam apjomam, kas paredzēts otrajā daļā, un neskarot laika ierobežojumus, kuri noteikti Regulas (EK) Nr. 1754/2006 10. pantā, jāparedz EUR 600 000, lai izstrādātu un īstenotu protokolu, kura ir mērķis apkopot datus, lai uzlabotu zināšanas par Kipras kazu ģenētisko rezistenci pret skrepi slimību.
   2.   Papildus maksimālajam apjomam, kas paredzēts 1. punktā, Eiropas Savienība piešķir finansiālu atbalstu 1. punktā minētajai laboratorijai semināru organizēšanai. Šis atbalsts nepārsniedz EUR 60 000.
   3.   Atkāpjoties no 13. panta 1. punkta Regulā (EK) Nr. 1754/2006, 1. punktā minētā laboratorija ir tiesīga pieprasīt finansiālu atbalstu ne vairāk kā 50 cilvēku dalībai kādā no tās semināriem, kas minēti šā panta 2. punktā.
   2. pants
   Šis lēmums ir adresēts Veterinary Laboratories Agency, Woodham Lane, New Haw, Addlestone, Surrey KT15 3NB, Apvienotajā Karalistē.

      Briselē, 2009. gada 22. decembrī

            Komisijas vārdā –

            Komisijas locekle

         Androulla VASSILIOU

      (1)  OV L 165, 30.4.2004., 1. lpp.

      (2)  OV L 155, 18.6.2009., 30. lpp.

      (3)  OV L 331, 29.11.2006., 8. lpp.

      (4)  OV L 147, 31.5.2001., 1. lpp.

      (5)  OV L 209, 11.8.2005., 1. lpp.

      (6)  OV L 224, 18.8.1990., 19. lpp.